Keld Albrechtsen (EL), 2004-06-01:
Hr. Niels Helveg Petersen har jo ret i, at da man oprindelig lancerede dette projekt fra Venstres og De Konservatives side, var det ud fra den ideologi, at det skulle omfatte alle boligerne, også de ældre, attraktive boliger af høj markedsværdi.
Men det har jo ændret sig efterfølgende, for når man nu læser svarene, kan man se, at ministeren er indstillet på at bruge ganske mange midler på at løbe salget i gang i de afdelinger, hvor de store sociale problemer findes.
Som hr. Niels Helveg Petersen var inde på, bliver markedsprisen jo lav, og et tab skal i sidste ende skulle dækkes af staten, så ministeren er indstillet på, at hvis det bliver nødvendigt for at løbe salget i gang i f.eks. Mjølnerparken og Gellerupparken, skal der anvendes statspenge for at finansiere salg til en lav markedspris.
Jeg tror, man må sige, at det er alvorligt ment, og det skyldes altså, at ministeren har fået den tanke, at salg i Mjølnerparken og Gellerupparken skulle kunne ændre beboersammensætningen.
Hvordan skulle det kunne ændre beboersammensætningen, at de, der bor der, køber deres bolig? Det må ministeren eller fru Inge-Lene Ebdrup kunne forklare mig.
Jeg kunne forstå det, hvis man sagde: Vi vil cementere beboersammensætningen, vi vil sørge for, at den ikke bliver forandret, så derfor er det vigtigt at få folk til at købe deres bolig, for så bliver de nok boende i den.
Det er helt ubegribelige synspunkter, der er kommet ind på banen, men det er regeringens sidste fortvivlede forsøg på at begrunde dette mærkelige forslag: Det skulle kunne hjælpe på ghettoproblemerne.
Så begyndte han at holde foredrag om alle mulige andre ting, der står i regeringens ghettoplan, men jeg lagde mærke til, at han meget omhyggeligt undlod at komme ind på, hvordan salg af almene boliger skulle kunne hjælpe på ghettoiseringen, og det var nok klogt af ministeren ikke at rode sig ud i en forklaring.
Jeg rejste spørgsmålet om, hvad der vil ske med de mennesker, som ikke får mulighed for at købe deres bolig, og hvordan en boligforening som f.eks. Brabrand Boligforening skal kunne håndtere de sociale problemer, og jeg vil godt bede om, at ministeren tager de problemer alvorligt.
Hvis der f.eks. sker et kup på et beboermøde i Gellerupparken i sommerferieperioden, hvor den kreds af beboere, der kunne være interesseret i at købe, og som er i stand til at købe, får købet gennemtrumfet, bliver foreningen udstykket, og så er boligforeningen ude af billedet.
Vi vil ganske vist blive sat under administration af ministeren og blive tvunget til at medvirke, men vi er jo ude af området, og hvordan skal vi så håndhæve husordenen, og hvordan skal vi fremover forhindre, at der bliver røverier?
Det kan vi ikke mere.
Det hele kommer bare til at flyde, røverierne kan foregå fuldstændig hæmningsløst og uhindret, for boligforeningens vinger er klippet, og det er ejerforeningen, der har ansvaret.
Hvordan med lokalerne til de talrige foreninger, der er i Gellerupparken, og hvis medlemmer er af mange forskellige etniske oprindelser?
Og hvordan med beboerbladet?
Og hvordan med beboerrådgivningen?
Den har ikke noget med ejerforeningen at gøre.
Her skal vi måske også sættes under tvangsadministration, så vores beboerrådgivning skal fungere for ejerforeningen.
Så snart man kommer ned i detaljen, så snart man kommer ned i det konkrete, så snart man kommer ned og spørger om f.eks. pensionisternes lokaler, er ministeren, hr. Freddie H. Madsen og fru Inge-Lene Ebdrup fuldstændig ude af stand til at svare.
Man siger bare: Det går nok.
Og ministeren siger: Jamen med hensyn til pensionisterne går det jo nok alt sammen, for vi er da fredelige og fordragelige mennesker her i Danmark, og de finder nok ud af det, og det er da meget fint alt sammen.
Ganske vist har de ikke mere noget beboerblad i Gellerupparken, fordi beboerbladet er boligforeningens, og boligforeninger må ikke dele beboerblade ud i private ejerforeninger.
Men skidt med det, for hvad skal beboerne med et beboerblad, og hvilken betydning har et beboerblad for den sociale sammenhæng?
Man kan blive ved og blive ved, men jo flere spørgsmål
man stiller, og jo mere konkret man bliver, desto færre svar får man på sine spørgsmål.